b'\n_START_ARTICLE_\nMerihator\n_START_SECTION_\nDokazi\n_START_PARAGRAPH_\nMerihator kot ustanovitelj dinastije je moral za\xc4\x8deti vladati okoli leta 2130 pr. n. \xc5\xa1t. Na Torinskem seznamu kraljev ni omenjen, omenja pa ga D\xc5\xbeehutinaht II., nomarh noma Hare, ki je imel sede\xc5\xbe v Hermopolisu Magna. Nomarh omenja Merihatorja na grafitu, pisanem s \xc4\x8drnim \xc4\x8drnilom v kamnolomu alabastra v Hatnubu. Grafit je do zdaj edini znani dokaz o njegovem obstoju._NEWLINE_Njegovo ime je nekoliko sporno, ker je hieroglif Hator (znak C9 v Gardinerjevem seznamu hieriglifov) delno po\xc5\xa1kodovan. Nekateri avtorji so zato prepri\xc4\x8dani, da je njegovo pravo ime Meriibre (Ljubljenec Rajevega srca). Slednje ime je nekako bli\xc5\xbee memfi\xc5\xa1ki tradiciji. Nekateri egiptologi podpirajo tudi druga\xc4\x8dna branja imena in ga celo zdru\xc5\xbeujejo z njegovim naslednikom Neferkarejem VIII. V nekaterih virih se zato pojavlja podatek, da je bil ustanovitelj Desete dinastije faraon Neferkare-Meriibre.'